
FORMÅL MED ÆNDRINGERNE:

1. At bestyrelsesvejledningen fremover er skrevet af de gamle bestyrelser og til de nye.
2. At vejledningen præventivt indflyver det totalt uerfarne bestyrelsesmedlem og tydeligt adskiller vedtægts- og lovkrav (det vi er pålagt) fra foreningspraksis (det vi pålægger os selv).
3. At vejledningen forklarer hvorfor CISU har særlige foreningspraksis, der afviger fra det pligtige (f.eks. tradition for meget høj transparens), frem for blot at diktere det.
4. At foreningspraksis (prokura, repræsentation, arbejdsform, etc.) under bestyrelsens beslutningskompetence indlægges direkte i forretningsordenen eller i dens underbilag, frem for at ligge i eksterne dokumenter der ikke tydeligt ’ejes’ af bestyrelsen.
5. At bestyrelsens beslutningskompetence og ansvar tydeliggøres, men også at der skabes forståelse for hvorfor der er styringsvariabler, som det er formålstjenstligt at beskytte.
6. At de tidligere “fire kerneopgaver” udvides til de seks, der udspringer af lovgrundlaget, og forretningsordenen udvides med beskrivelse af bestyrelsens risikostyring og personaleledelse i relation til generalsekretæren/sekretariatsledelsen.
7. At bestyrelsesvejledningen anlægger en langt mere positiv og forhåbentlig kulturbærende tone.
8. At der skabes rum for inddragelse af anbefalingerne fra governance review i 2025

Kære bestyrelsesmedlem

Velkommen til tillidshvervet som bestyrelsesmedlem i vores alle sammens CISU - Civilsamfund i Udvikling. Det første og vigtigste budskab i din velkomst er tak. Tak fordi du stiller dig til rådighed for vores forening, og tak for at tage ansvar for den demokratiske ledelse af vores organisation.

Vejledningen her er din. Den er skrevet af CISUs foregående bestyrelser, og har til formål at orientere dig om vores måder at arbejde på, de særlige forhold, der gælder for CISU som en stor og anerkendt puljeadministrator, og de mange gode erfaringer, der gjort gennem årene. Når det er sagt, så forandrer verden sig, og det gør organisationer også. Vejledningen her skal derfor vise dig hvilken platform og historie, du står på - men det vil være dit ansvar at sørge for at CISU såvel som denne vejledning opdateres til brug for dem, der bliver både dine og vores efterfølgere. 

Vejledningen giver en grundig indflyvning til arbejdet og afsluttes med en række bilag, herunder den forretningsorden, du skal revidere, og juridiske vejledninger fra sekretariatet omkring GDPR og samarbejdsaftalerne med Udenrigsministeriet.

CISU favner bredt i sit medlemskab. Derfor er det naturligt at vi i bestyrelsen samler meget forskelligartede baggrunde både i forhold til vores egne medlemsorganisationer, men også som mennesker i fagligheder, i holdninger og kommunikationsformer. En bestyrelse adskiller sig fra f.eks. et repræsentantskab, ved at vi er pålagt en individuel omsorgs- og loyalitetsforpligtelse over for hele den organisation vi bestyrer. Det er en forpligtelse du bl.a. underlægges fra selskabsloven pga. det store økonomiske ansvar, som CISU har. Kombinationen af stor medlemsforskellighed med en omsorgs- og loyalitetsforpligtelse, er en af de afgørende grunde til at vi tilstræber at træffe flest mulige beslutninger på baggrund af konsensus.

Det betyder også at det mest afgørende for et godt og effektivt bestyrelsesår bliver din evne til at arbejde konstruktivt gennem nogle forventelige uenigheder. Det stiller store krav til et godt arbejdsmiljø, hvor forskellighed kan komme trygt til udtryk, drøftes i tillid og vi kan finde gode fælles veje på vegne af hele organisationen.

Vi håber at vejledningen vil sende dig godt og trygt ind i det spændende og vigtige tillidshverv, du har fået. Tak for at du stiller dig til rådighed. Vi har fuld tillid til at du, ligesom os, vil passe godt på vores alle sammens CISU gennem din tid ved roret. Hvis ikke vi sidder med i lokalet længere, så kan du være sikker på at vi følger med i fra sidelinjen, og at vi hepper på dig. Også selvom vi ikke altid er enige.


Mange varme hilsner

Dine forgængere i CISUs bestyrelse

Vejledningen er struktureret i fire kapitler og en række bilag. De er planlagt sådan at det mest faste kommer først, og kapitlerne derfor forløber fra at være juridiske eksterne rammer og til at omhandle de praktiske styringsvariabler og organisatoriske beslutninger som du kommer til at arbejde med i det daglige - og justere løbende.

I kapitel 1 præsenteres du derfor for det overordnede juridiske grundlag og ansvar, der påhviler bestyrelsen. Altså det lovmæssige og vedtægtsbestemte, som vi ikke kan afvige fra. I kapitel 2 følger en introduktion til foreningsbestyrelsers normale værktøjskasse. Det er en beskrivelse af de variabler, som en bestyrelse normalt beskæftiger sig med inden for foreningsretslig praksis - altså de normer, der normalt former virket. De er opdelt i langsigtede og kortsigtede variabler. Langsigtede variabler er de ting, der nok falder under bestyrelsens beslutningskompetence, men som vi anbefaler kun justeres sjældent eller aldrig - og altid med grundig overvejelse. Kortsigtede variabler er dem, som det ofte giver mening at tage stilling til årligt eller løbende i bestyrelsesvirket. 

Tredje kapitel gennemgår nogle vigtige opmærksomhedspunker, som vi anbefaler at du følger tæt fordi de er særligt følsomme for CISU. Det er f.eks. vores sikring af upartiske bevillinger og armslængde mellem din indflydelse som bestyrelsesmedlem og CISUs puljetildelinger til din egen medlemsorganisation. 

Fjerde og sidste kapitel er vores meget lavpraktiske huskeliste med gode spørgsmål at stille dig selv og bestyrelsen hvert år, når et nyt bestyrelsesår tager sin begyndelse.

Efter kapitlerne finder du i bilag A bestyrelsens forretningsorden med en række underbilag, der hver især ligger inden for bestyrelsens beslutningskompetence, og derfor gerne må opdateres løbende. De viser dig dog, hvordan de enkelte områder pt. er indrettet. De efterfølgende bilag B-E er eksterne vejledninger om f.eks. sekretariatets struktur, teknisk afregnings af rejser, m.m. og slutteligt bilag F, hvor vi registrerer de årlige ændringer i en log, så vi sikrer en god erfaringsforankring.

Rigtig god læselyst!





Bilagsoversigt

Bilag A: Bestyrelsens gældende forretningsorden
Den aktuelt gældende forretningsorden og omfatter vores internt aftalte regelsæt for hvordan vi arbejder i bestyrelsesåret. Forretningsordenens hoveddokument kortlægger vores mødeform og -frekvens, interne kommunikations- og dokumentationspraksis m.m. I hoveddokumentet finder du primært de kortsigtede variabler. Langsigtede variabler er som hovedregel formuleret i underbilagene A1-A8, der opdateres sjældnere.

· A1: Prokura og attestationsprocedurer
De aktuelle attestationsprocedurer og prokura beskriver den økonomiske beslutningskompetence, der er delegeret til sekretariatslederen.

· A2: Økonomiske forhold for bestyrelsen
Det vedtagne årlige budget for bestyrelsens aktiviteter, rejsegodtgørelse, honorarfordeling m.m.

· A3: Repræsentation og Kommunikation
Retningslinjer for bestyrelsens interne og eksterne kommunikation, herunder pressehåndtering, samt omfanget af delegering til sekretariatet.

· A4: Monitoreringsprocedurer
Procedurebeskrivelse for den løbende monitorering af sekretariatets aktiviteter og kvalitetssikring.

· A5: Procedure for risikostyring og håndtering af klagesager
Klar oversigt og beskrivelse af hvordan risikostyring håndteres samt procedurer ved uregelmæssigheder og klager.

· A6: Personaleledelse
Bestyrelsens arbejdsform og ledelse for sekretariatslederen og rammerne for dennes organisering og ledelse af det øvrige personale.

· A7: Bestyrelsens årshjul
Årshjulet viser et generisk bestyrelsesår med de ordinære møder og faste aktiviteter, der lægges til grund for udfærdigelse af en datosat årsplan og de endelige dagsordner for det enkelte år

· A8: Bestyrelsens adfærdskodeks

Bilag B: Sekretariatets organisering
Bilag C: GDPR Pixi-vejledning
Bilag D: Juridisk vejledning om bestyrelsens erstatning- og strafferetslige ansvar
Bilag E: Vejledning i rejseafregning
Bilag F: Log over ændringer (Erfaringslog)

I Danmark findes der ikke en egentlig foreningslov, der afgør hvornår en forening er en forening, eller som sætter juridiske rammer for omfanget af medlemsdemokrati. Derfor baseres området på en foreningsretslig praksis i stedet. Når en domstol skal vurdere om en gruppe er en forening, lægger den typisk til grund om der findes en vedtaget og nedskrevet vedtægt, om der findes en egen medlemskreds, og en selvstændig økonomi. Derfor er der for mindre foreninger heller ikke egentlige formelle krav til hvordan en bestyrelse vælges eller samarbejder eller hvor transparent eller inkluderende medlemsdemokratiet er. Til gengæld er der mange gode anbefalinger og principper man som forening kan og bør læne sig op ad. 

Fordi CISU har til formål at styrke civilsamfund både i Danmark og globalt er det dog afgørende, at vi selv går forrest, når det gælder god foreningspraksis, og inkluderende medlemsdemokrati. Derfor stræber vi altid efter størst mulig transparens og legitimitet i vores foreningsledelse. Vi er fortsat organiseret som en almindelig forening, hvor generalforsamlingen udgør den øverste myndighed og hvor CISUs medlemsorganisationer i fællesskab og med lige vægtede stemmer vælger deres fælles bestyrelse. Bestyrelsen forvalter generalforsamlingens beslutninger og udgør den øverste ledelse mellem generalforsamlingerne. Det ansvar kan ikke fralægges, selvom der er ansat en sekretariatsledelse og generalsekretær. Det er dog almindelig praksis i større organisationer, herunder CISU, at en stor del af bestyrelsens opgaver uddelegeres til et sekretariat med en daglig leder og medarbejdere. Sekretariatet bliver dermed organisationens daglige ledelse, mens bestyrelsen udgør den strategiske ledelse og har til opgave løbende at vurdere og beslutte omfanget af de delegerede opgaver.

Selvom der er et ansat sekretariat, så vil bestyrelsen altid udgøre foreningens juridiske ledelse og har derfor både et kollektivt og individuelt juridisk ansvar og en tilsyns- og handlepligt, som ikke kan delegeres. For foreninger med større økonomisk ansvar skyldes det at domstolene pålægger bestyrelsen samme ansvar og opgaver som beskrevet i Selskabsloven, i Erhvervsfondsloven og i tidligere domme på foreningsområdet - altså foreningsretslig praksis.

Som bestyrelsesmedlem i CISU er det juridiske grundlag for dit arbejde derfor CISUs vedtægter i deres helhed, men særligt §5 og §6, der direkte omtaler bestyrelsen og Selskabslovens §155, såvel som Erhvervsfondsloven §38, der fastsætter bestyrelsens opgaver og ansvar udover det evt. vedtægtsbeskrevne. Det drejer sig pt. om:

Vedtægtsgrundlag[footnoteRef:1] [1:  CISUs senest vedtagne vedtægter vil altid være det gældende grundlag. Citatet her er pr. 21. maj 2025.] 


§5 […] Bestyrelsen leder CISU på et strategisk niveau og sikrer, at CISUs arbejde og ydelser passer med det strategiske grundlag, har den egnede kvalitet og ydes inden for forsvarlige økonomiske rammer jævnfør §2. Bestyrelsen ansætter en daglig leder/ledelse, til hvem ansvaret for den daglige drift og udvikling kan delegeres.

Bestyrelsen konstituerer sig selv, med minimum forperson, næstforperson og kasserer, og fastsætter selv sin forretningsorden. Bestyrelsen holder ordinært møde mindst fem (5) gange om året.

§ 6 Bestyrelsen kan mellem generalforsamlingerne indkalde medlemsorganisationer til møde til drøftelse af CISU – Civilsamfund i Udviklings anliggender.

Lovgrundlag[footnoteRef:2] [2:  Erhvervsfondsloven §38 pr. 21. maj 2025. Ordlyden er meget nær Selskabslovens §155, der også finder anvendelse i foreningsretslig praksis, men pga. den sproglige nærhed er udeladt her.] 


Erhvervsfondsloven
§38 Bestyrelsen skal alene varetage fondens formål og interesser. Bestyrelsen skal ud over at varetage den overordnede og strategiske ledelse og sikre en forsvarlig organisation af kapitalselskabets virksomhed påse, at

1) bogføringen og regnskabsaflæggelsen foregår på en måde, der efter fondens forhold er tilfredsstillende,

2) der er etableret de fornødne procedurer for risikostyring og interne kontroller,

3) bestyrelsen løbende modtager den fornødne rapportering om fondens finansielle forhold,

4) direktionen udøver sit hverv på en behørig måde og efter bestyrelsens retningslinjer og

5) kapitalberedskabet til enhver tid er forsvarligt, herunder at der er tilstrækkelig likviditet til at opfylde fondens nuværende og fremtidige forpligtelser, efterhånden som de forfalder, og bestyrelsen er således til enhver tid forpligtet til at vurdere den økonomiske stilling og sikre, at det tilstedeværende kapitalberedskab er forsvarligt.


Når de vedtægts- og lovgrundlaget læses i sammenhæng kan bestyrelsens opgaver sådan set koges ned til: Du er ansvarlig for, at CISU drives ordentligt og lever op til sit formål.

Som bestyrelse har vi til opgave at sikre, at CISU:

· holder kursen strategisk – altså arbejder i den rigtige retning,
· har en sund organisation, hvor der er styr på roller, økonomi og opgaver,
· leverer resultater af høj kvalitet, som matcher både medlemsønsker og eksterne krav,
· forvalter sine midler forsvarligt og gennemskueligt,
· har den rette ledelse, der følger bestyrelsens retningslinjer,
· reagerer rettidigt, når noget er ved at gå galt – og dokumenterer det undervejs.

Som bestyrelse skal vi tage stilling til, om økonomien er i orden, om ledelsen fungerer, om medarbejderne trives, om medlemsorganisationerne får den støtte, de har brug for – og om CISU fortsat er tro mod sit formål og sine strategiske prioriteringer.

Det hele skal ikke gøres på én gang, og du står heldigvis ikke alene med det. Men du har pligt til at holde dig opdateret og at sige til, hvis noget virker skævt. Det er desværre ikke nok blot at have din egen mening. Du har en lovforankret pligt til at sikre, at bestyrelsen som helhed tager hånd om hele sit ansvar. Den kommer vi mere ind på i næste kapitel.

Generalforsamlingens andre beslutninger
Udover lov- og vedtægtsgrundlaget skal du forvalte generalforsamlingens øvrige beslutninger. F.eks. en vedtaget strategi, eller prioriteter for et givent år, der som udgangspunkt sorterer over bestyrelsens egen beslutningskompetence. Generalforsamlingen har givet dig og den øvrige bestyrelse et mandat til at gennemføre, det den ønsker. Her skal du dog være opmærksom på at du - og ikke generalforsamlingen - har det juridiske ansvar og handlepligt for også at holde foreningen veldreven. 

Der er derfor en klar praksis for, at især foreningsbestyrelser har et relativt stort frirum til at agere mellem generalforsamlingerne og f.eks. reagere på uforudsete situationer ved at omprioritere, så længe det foregår med fornøden transparens og begrundelse over for foreningens medlemmer. Medlemsdemokratiet kan herefter, evt. ved en ekstraordinær generalforsamling, holde dig ansvarlig for din forvaltning ved at give mandatet til en anden. Når valget derfor står mellem en prioritering generalforsamlingen har givet dig, og din handlepligt og ansvar over for CISUs drift, så er det lov- og vedtægtsgrundlaget, der skal veje stærkest for hvordan du prioriterer din tid.

I CISU har vi tradition for at generalforsamlingen godkender et oplæg til bestyrelsens fokus for et kommende år. Det knytter de skiftende bestyrelser sammen og giver vores medlemsorganisationer direkte indflydelse på bestyrelsens prioriteringer. Det er en tradition vi værner om, men du skal huske at den giver dig en strategisk rettesnor, der ikke kan eller bør tillægges højere vægt end de opgaver, der dannes pba. bestyrelsens juridiske forpligtelser og ansvar.

Herudover er der nogle grundlæggende juridiske principper, som det er vigtigt at være opmærksom på:

Du er en del af et kollektivt juridisk ansvar
Når bestyrelsen først er valgt, så udgør den en kollektiv juridisk enhed. Selvom forpersonskabet måske tegner organisationen i flere sammenhænge, så er det altså ikke et frikort til individuelle bestyrelsesmedlemmer. Forperson, Næstforperson og Kasserer i CISU har gerne flere opgaver, men ikke et større juridisk eller økonomisk ansvar end de øvrige bestyrelsesmedlemmer. Derfor har du lige så stor pligt til at føre tilsyn og holde dig informeret som alle andre. I CISU har vi tidligere brugt at opdele bestyrelsen i grupper, der engagerede sig. hvert sit område af foreningens arbejde, men den model er vi i 2025 gået bort fra, netop for at sikre at bestyrelsens kollektive ansvar og dermed din individuelle ret til at føre tilsyn ikke kompromitteres.

Du har en tilsyns- og handlepligt
Det lyder lidt højtideligt, men egentlig meget konkret: Du har som bestyrelsesmedlem pligt til at holde øje - og til at handle, hvis noget ikke ser ud som det skal. Det gælder uanset om du er forperson, kasserer eller menigt medlem. Tilsynspligten betyder, at du skal sætte dig ind i dagsordener, regnskaber, oplæg og rapporter - og at du skal stille spørgsmål, hvis noget er uklart. Det er dit ansvar at sikre dig, at tingene bliver fulgt til dørs og ikke bare bliver sagt og glemt. Når du som bestyrelsesmedlem har adgang til information, har du også pligt til at bruge den.

Handlepligten betyder, at du ikke kan lade stå til, hvis du opdager fejl, risici eller uregelmæssigheder. Det er ikke nok at tænke, at “det tager de nok sig af i sekretariatet” eller “det burde kassereren jo sige noget om”. Det er dit ansvar. Hvis du får øje på noget, der kan bringe CISU i fare - økonomisk, fagligt eller juridisk - skal du bringe det op i bestyrelsen og tage ansvar for, at det bliver håndteret.

Det gælder også, hvis der er noget i bestyrelsens egen måde at arbejde på, der halter. F.eks. hvis referaterne ikke bliver godkendt, eller der ikke følges op på beslutninger. Tilsyn og handling går hånd i hånd, og er med til at sikre, at CISU bliver ved med at være en tryg og troværdig organisation for vores medlemsorganisationer og i den bredere offentlighed.

Du har en omsorgs- og loyalitetspligt
Når du sidder i CISUs bestyrelse, er du ikke bare en repræsentant for din egen organisation eller sag. Du har valgt at tage ansvar for helheden. Derfor er du omfattet af den såkaldte omsorgs- og loyalitetsforpligtelse, der er en kerne i både forenings-, fonds- og selskabsretten.

Omsorgsforpligtelsen betyder, at du skal handle med omhu og omtanke på hele CISUs vegne. Du skal tænke dig om, søge viden, læse op på tingene og sikre, at dine beslutninger bygger på et godt og oplyst grundlag. Du skal stille spørgsmål, når noget er uklart, og du skal prioritere dit bestyrelsesarbejde med den seriøsitet og tilstedeværelse, det kræver. Det er en faglig og praktisk forpligtelse såvel som moralsk.

Loyalitetsforpligtelsen betyder, at du skal sætte CISUs interesser over dine egne – også når det er svært. Du må derfor ikke bruge din bestyrelsespost til at fremme din egen forenings interesser, og du skal undgå situationer, hvor du har (eller kan have) en særlig interesse i en sag. Hvis det er tilfældet, skal du erklære dig inhabil og trække dig fra beslutningen.

Og måske vigtigst af alt: loyalitetspligten betyder faktisk også, at du nogle gange udadtil skal bakke op om de fælles beslutninger - selvom du har været uenig. Når bestyrelsen har truffet en beslutning, er det en bestyrelsesansvarspligt, der sikrer stabiliteten omkring organisationen pga. det store økonomiske ansvar vi har over for vores medlemsorganisationer og Udenrigsministeriet. Loyalitetspligten er meget naturlig for udpegede bestyrelsesmedlemmer i fonde og kapitalselskaber, men det er en langt mere udfordrende opgave i foreningsbestyrelser, der som vores har stor diversitet i medlemsbasen. 

Vi behøver ikke være enige om alting - og der skal altid være plads til dissens - både i drøftelser og i referatet, men vi skal balancere det med en loyalitet over for det fælles ansvar og den fælles retning så ekstern luftning af intern uenighed ikke kommer CISU til skade. Undtagelsen er hvis situationen er så problematisk, at du er nødt til at forlade dit mandat. I så fald frafalder din loyalitetspligt, og du er fri til at kritisere bestyrelsens beslutninger eksternt.

Du er forsikret, men kan have et erstatnings- og strafferetsligt ansvar
Du er som bestyrelsesmedlem dækket af CISUs Bestyrelsesansvarsforsikring, der sikrer bestyrelsen mod personlige erstatningskrav med mindre, der er tale om åbenlyst bevidst ulovlige beslutninger og handlinger samt beslutninger og handlinger tydeligt foretaget for egen vindings skyld.

CISU har udarbejdet en mere detaljeret juridisk vejledning om hvordan du som bestyrelsesmedlem kan blive holdt erstatnings- eller strafferetsligt ansvarlig og betydningen af den såkaldte AOF-dom. Vejledningen er fra 2017 og skal snarest muligt opdateres, men findes i bilag C.

Når en foreningsbestyrelse har delegeret den daglige ledelse til en generalsekretær og et professionelt sekretariat, flyttes bestyrelsens fokus fra drift til strategi. Det betyder, at bestyrelsens ledelsesopgave i høj grad består i at udstikke kurs, sikre rammer og vurdere kvalitet, frem for selv at gennemføre aktiviteter. Det kræver overblik, afgrænsning og tydelighed – og det sker ved at betjene sig af en række strategiske styringsværktøjer, der understøtter de seks kerneopgaver fra det foregående kapitel. Altså:

Som bestyrelse har vi til opgave at sikre, at CISU:

· holder kursen strategisk – altså arbejder i den rigtige retning,
· har en sund organisation, hvor der er styr på roller, økonomi og opgaver,
· leverer resultater af høj kvalitet, som matcher både medlemsønsker og eksterne krav,
· forvalter sine midler forsvarligt og gennemskueligt,
· har den rette ledelse, der følger bestyrelsens retningslinjer,
· reagerer rettidigt, når noget er ved at gå galt – og dokumenterer det undervejs.

Værktøjskassen kalder vi for bestyrelsens strategiske håndtag. Det er de variabler, som bestyrelsen normalt kan skrue på for at varetage sit ansvar. Derfor et det værd at kende dem, bruge dem med omtanke og kende til deres indbyrdes sammenhæng.

Værktøjskassen er hverken udtømmelig eller perfekt. Nogle af håndtagene overlapper eller er gensidigt afhængige og kan formuleres på mange andre måder. Dog hjælper listen til at sætte et fælles udgangspunkt for, hvad der er bestyrelsens strategiske handlerum. Det hjælper til at beskytte sekretariatets operationelle ansvar og giver bestyrelsen en fælles ramme for drøftelse af handlemuligheder.

Opdeling i langsigtede og kortsigtede variabler
De strategiske håndtag kan opdeles i to typer:
· Langsigtede variabler er de værktøjer, der fastlægger CISUs grundstruktur, identitet og funktion. De bør ændres sjældent, og kun på et oplyst og veldokumenteret grundlag, fordi hyppige ændringer skaber usikkerhed og svækker den institutionelle hukommelse.
· Kortsigtede variabler er derimod de værktøjer, der bør tilpasses løbende – for at sikre, at bestyrelsen hele tiden er effektiv, relevant og på omgangshøjde med CISUs situation og omverdenen. De fungerer som justeringsmekanismer i den strategiske ledelse.

Hvad der adskiller langsigtede variabler fra de kortsigtede, handler både om tid, funktion, stabilitet og signalværdi.



Langsigtede variabler

	Håndtag
	Forklaring
	Findes i…
	Ændres når…

	Vedtægter
	Kan ikke ændres af bestyrelsen, men det forventes at en bestyrelse rettidigt identificerer og indstiller relevante ændringsforslag til generalforsamlingen. Derfor gennemgås de årligt.
	Vedtægter
	Forhold i omgivelserne eller medlemsbasen har ændret sig grundlæggende.

	Ansættelse og afskedigelse af generalsekretær
	Der skal være stabilitet i den daglige ledelse og drift, men det er bestyrelsens ansvar at sikre, at den daglige ledelse udøves af rette person(er) med passende kompetencer. 


	Bilag A6
	Ved stillingsudløb, ledelsens egen opsigelse, vedvarende tillidsbrist, strategisk mismatch eller tungtvejende driftshensyn.

Et skift skaber store forandringer og bør ske sjældent.


	Regler for bestyrelsens egen godtgørelse
	Det er god skik ikke for ofte at ændre på refusions- og honorarpraksis i foreningen for at sikre konsistens, tillid, og troværdighed.
	Bilag A og A2
	Ved ændret opgaveomfang, erfaringer eller efter nyvalg med intention om omfattende ændringer. Opjusteringer i bestyrelsens godtgørelser bør først gælde efter næste generalforsamling med mindre særlige forhold gør sig gældende.

	Strategisk repræsentation
	Fast delegation af ret til at udtale sig på foreningens vegne. Bestemmer hvem der har mandat til at repræsentere CISU udadtil, til møder og i medierne. For høj omskiftelighed kan skabe uklarhed og svække legitimiteten.
	Bilag A3
	Ved skift i strategi, særlige fokusskift, personsager eller politiske og mediemæssige forhold.

Der skal helst ikke være for store bølger i vores eksterne identitet. Derfor er delegeringen af strategisk repræsentation (er det generalsekretær, forperson, en talsperson, eller en kombination), noget der ikke bør ændres alt for ofte.

	Delegationsoversigt og attestationsprocedurer 
	Væsentligt for økonomisk ansvarlighed og ekstern tillid. Beskriver hvem der må disponere på CISUs vegne i hvilke tilfælde. Bør være entydigt og stabil.
	Bilag A1
	Ved ændringer i organisationsstruktur, roller eller sikkerhedskrav. 

Som for strategisk repræsentation er det vigtigt at vores samarbejdspartnere oplever en stabil og ensartet identitet. Derfor bør det ikke skifte for ofte, hvem der er beslutningstager for hvad.

	Rammer for delegation og armslængde til puljeadministrationen.
	Grundlag for rollefordeling og legitimitet i puljeadministrationen.
	Kap. 3 og Bilag A4/A5
	Ved strukturelle ændringer eller svækket tillid.

Det er en kerneopgave for bestyrelsen at beskytte legitimiteten og armslængden i CISUs puljeadministration. Det kræver stærke og faste monitoreringsmekanismer - og det kan skabe stor uro, hvis de ændres uden varsel eller medlemsinddragelse.

	Dokumentations- og beslutningsspor
	Skaber transparens og mulighed for retlig efterprøvelse.
	Bilag A4, A5 og referatpraksis
	Ved ændringer i systemer eller behov for skærpet dokumentation.

Omfanget af referater er generelt en smagssag, men pga. CISUs store økonomiske ansvar bør dokumentationssporet holde sammenlignelighed på tværs af indvalgte bestyrelsessammensætninger for god langsigtet og strategisk dokumentation.

	Organisationsstrategi
	Samlet retning for organisationen.
	Vedtaget af GF, refereres i kap. 3
	Ved strategiperiodens udløb eller ved kraftige skift i omstændigheder.

	Faste/stående udvalg
	Faste udvalg under bestyrelsen med rammesatte opgaver og ansvar
	Bilag A
	Ved høj kompleksitet kan bestyrelsen nedsætte faste udvalg. Dog kan brugen af udvalg ikke fritage øvrige bestyrelsesmedlemmer for den individuelle tilsyns- og handlepligt.

CISU er i 2025 gået bort fra faste udvalg (grupper) under bestyrelsen for at styrke helhedsansvaret. 

	Kriseprocesser
	Faste rammer for krise- og hastesager, der kan indøves, og sikrer handle-evne og nødvendig informationsdeling.

Skal virke, når de skal bruges, og simple faste standarder er derfor at foretrække.
	TBD
	Når risisci eller omstændigheder ændres betydeligt.




Kortsigtede variabler

	Håndtag
	Forklaring
	Findes i…
	Justeres når…

	Mødeform og -frekvens
	Tilpasses opgavepres, digital tilgængelighed og samarbejdsform.
	Bilag A
	Opgaveomfanget og den strategiske situation omkring os fordrer det.

	Intern kommunikation
	Kanalvalg, dokumentdeling og dialogformer.
	Bilag A3
	Tilpasses løbende præferencerne for den siddende bestyrelse.

	KPI’er og målsætninger for generalsekretær og sekretariatsledelse
	Fastsætter fokus og forventninger til sekretariatsledelsen. Sikrer retning og giver bestyrelsen værktøjer til at følge op.
	Bilag A6 og kap. 3
	Skal løbende tilpasses strategi og aktuelle fokusområder. Generalsekretæren bør altid få lejlighed til at formulere første udspil, fordi det er tæt knyttet til operationaliseringen af strategien.



	Ledelsesmæssigt samarbejde med sekretariatsledelsen
	Omfatter f.eks. hyppighed og karakter af sparring mellem generalsekretær og forpersonskabet, aftale om forhold, der altid skal forelægges bestyrelsen, og evt. gråzoner.

Formuleres i hovedtræk i en ledelsesinstruks, der supplerer forretningsordenens bilag, og står over for en modsvarende bestyrelsesinstruks fra generalsekretæren.


	Bilag A6
	Ledelsesinstruksen revideres årligt ved bestyrelsesårets start.

Derudover ved kriser, nye opgaver eller udskiftning. Nærheden mellem daglig ledelse og bestyrelse skal tilpasses den strategiske situation omkring foreningen - høj kompleksitet kræver højt nærvær

	Arbejdsudvalg
	Midlertidige udvalg under bestyrelsen, f.eks. med forberedende funktion. Kan få delegeret beslutningskompetence fra bestyrelsen, men oftest begrænset til at lave indstillinger til den samlede bestyrelse.
	Bilag A
	Når sager er komplekse eller tidskrævende, og ikke behøver alle bestyrelsesmedlemmer involveret i analysen. Det kan være et udvalg til at revidere og indstille ændring af forretningsorden, eller forestå en ansættelse af generalsekretær. 

	Indsatsprioriteringer og årshjul
	Temaer, kampagner eller strategiske fokusområder.
	Kap. 5 og årsplan
	Ved nye behov eller ændrede omstændigheder.

	Særlige orienteringer og tilsyn
	Det er en god måde at udøve tilsynsvirket at løbende (med acceptabelt varsel) at bede direktionen give særlige orienteringer omkring emner fra driften, der har bestyrelsens interesse. Det kan være f.eks. medlemstilgang eller udmøntningen af public affairs strategier etc.
	Bilag A4 og A6
	Ved tvivl, behov for øget indsigt eller kvalitetskontrol.

	Budgetrammer for aktiviteter og rejser
	Prioritering af ressourcer til bestyrelsesaktiviteter.
	Bilag A2
	Ved ny årscyklus, ændrede behov, eller finansiel udvikling.

	Medlemsdialog og inddragelsesform
	Hvordan bestyrelsen orienterer og engagerer medlemskredsen.
	Kap. 3 og A3
	Ved ændringer i medlemskreds, medlemsønsker, digitaliseringsmuligheder eller behov for øget legitimitet gennem medlemsinddragelse.

	Kapacitetsudvikling i bestyrelsen
	Temamøder, videndeling og intern opkvalificering - eller inddragelse af ekstern ekspertise.
	Kap. 5
	Ved nye opgaver eller kompetencegab.






Hvornår bør bestyrelsen bruge værktøjskassen?
Det afgørende for hvornår bestyrelsen griber til sine styringsværktøjer, bør være:

· Forandringer i omgivelserne - f.eks. lovgivning, donorvilkår, medlemsbehov.
· Observationer fra bestyrelsens tilsyn - f.eks. faldende kvalitet, samarbejdsproblemer, usikker økonomi.
· Evaluerings- og læringspunkter - f.eks. resultater fra medlemsevalueringer eller audits.
· Ledelsesmæssige begivenheder - f.eks. udskiftning i sekretariat eller bestyrelse.
· Strukturelle flaskehalse - f.eks. uklare snitflader mellem aktører eller ineffektive arbejdsgange.

De ovenstående regler og anbefalinger er ikke unikke for CISU. De gælder for alle foreninger af en vis størrelse og økonomi. I det følgende kapitel adresserer vi nogle af de forhold, der er unikke for CISUs formål og opgave, og som derfor stiller særlige krav til bestyrelsen. Her er der to forhold som adskiller os i foreningsmiljøet, og et tredje som er et værktøj til at beskytte og styrke de to andre. CISU er for det første en selvforvaltende puljeadministrator og en forening for foreninger. Det giver et stort økonomisk og repræsentativt ansvar, hvor det i særlig høj grad er afgørende at bestyrelsen arbejder med armslængde, og hele tiden tydeliggør sin overholdelse af det juridiske grundlag beskrevet i kapitel 1. Af den årsag har vi i CISU har tradition for mere åbenhed og inklusion i bestyrelsesarbejdet (f.eks. ved at tillade observatører), end vi formelt er underlagt krav om.

Den selvforvaltende puljeadministrator
CISU forvalter årligt mere end 300 millioner danske skattekroner på vegne af Udenrigsministeriet. Det er penge, der går til at styrke civilsamfund i nogle af verdens mest udfordrede lande - og som samtidig sikrer, at relevante danske organisationer kan gøre en konkret forskel i verden.

Det ansvar gør CISU til en af de større og mest komplekse civilsamfundsaktører i Danmark. Det betyder også, at vi som bestyrelse er garant for, at pengene bliver brugt forsvarligt, effektivt og i overensstemmelse med både lovgivning og aftaler med staten. Vores størrelse i dag er et resultat af rigtig mange års succesfuldt arbejde som transparent og selvforvaltende puljeadministrator. Hvis CISU skal have samme succes i fremtiden - og måske også forvalte puljer fra andre donorer, så er det et vigtigt grundlag at beskytte.

I praksis betyder det, at vi som bestyrelse skal sikre:
· at forvaltningen af puljerne er baseret på tydelige, professionelle procedurer,
· at bevillinger sker på et sagligt og uafhængigt grundlag,
· at der føres kontrol og monitorering med brugen af midlerne,
· at samarbejdet med Udenrigsministeriet og andre aktører bygger på tillid og kvalitet,
· at vi som bestyrelse har overblik over, hvor ansvar og opgaver er placeret – og om de bliver løst tilfredsstillende

Sidst, og vigtigst: at der aldrig kan sås tvivl om bestyrelsens armslængde til bevillingssystemet, for det er grundlaget for vores ret til selvforvaltning.

Foreningernes forening
CISU er dog ikke bare en puljeadministrator. CISU er først og fremmest en medlemsforening - en ramme for det organiserede danske civilsamfund. Vi har knapt 290 medlemsorganisationer, som spænder vidt: Fra små græsrodsinitiativer til større NGO’er med ansatte og mangeårige internationale partnerskaber.

Det betyder, at du som bestyrelsesmedlem ikke kun forholder dig til en økonomisk ramme og en statslig aftale, men også til et medlemsdemokrati og en levende foreningstradition, der skal sætte et godt eksempel for andre. Det stiller særlige krav til at vi aktivt dyrker en kultur for åbenhed, respekt og god foreningsledelse. Og det betyder at vi ofte gør mere for medlemsinddragelsen og dialogen, end hvad der formelt kræves af os.

Derfor søger vi i CISU at skabe tradition for:
· stor transparens i bestyrelsens beslutninger og prioriteringer,
· en løbende dialog med medlemsorganisationerne - også mellem generalforsamlingerne,
· at involvere medlemmerne i vigtige drøftelser og evalueringer,
· at give medlemmerne indflydelse på strategiske retninger og prioriteter.

Som bestyrelse har vi det formelle ansvar, men vi er kun stærke, hvis vi løbende lytter til og samarbejder med medlemsorganisationerne. Alt skal ikke nødvendigvis til urafstemning, men meget skal vendes og forklares for at sikre transparens og inklusion.

Den professionelle og uafhængige drift
CISU har et sekretariat med en fast stab af medarbejdere, som varetager det daglige arbejde: sagsbehandling, rådgivning, afrapportering og administration af vores mange aktiviteter - og med særlig følsomhed: puljeadministrationen. Sekretariatet ledes af en generalsekretær, som ansættes af, og refererer til, bestyrelsen - og særligt til forpersonskabet.

Det gælder for alle bestyrelser med en ansat daglig ledelse, at man som udgangspunkt ikke skal blande sig i den daglige drift. Det er vigtigt, at generalsekretæren har den nødvendige frihed til at udøve sin ledelse og at medarbejderne ikke bliver usikre på, hvem der træffer beslutninger i det daglige. Det er særligt vigtigt, når medarbejderne disponerer over store beløb og puljeadministrationen som kan være afgørende for enkelte af CISUs medlemsorganisationer. Den bedste måde at sikre bestyrelsens armslængde til den selvforvaltende puljeadministration er at sikre og respektere generalsekretærens direktionsansvar.

Som bestyrelse har vi til gengæld, som drøftet oven for, en styrings- og monitoreringsopgave: Vi skal sikre, at sekretariatet arbejder inden for de politisk og økonomisk fastsatte rammer, og at kvaliteten er i orden. Herunder at det er den rette person, der er ansat som generalsekretær. Det kræver tillid - men også gennemsigtighed og gode procedurer.

Derfor fastsætter og reviderer vi regelmæssigt:
· klare grænser for delegation og attestationsret (se bilag A1),
· en plan for årlig monitorering af sekretariatets arbejde (se bilag A4),
· en procedure for håndtering af risici og klagesager (se bilag A5),
· en samarbejdsform mellem generalsekretær og forpersonskab (se bilag A6),
· en årlig ledelsesudviklingssamtale (LUS), som sikrer løbende refleksion og feedback.

Bestyrelsens opgave er ikke at tage styringen - men at sikre, at der er styr på styringen. Og at det sker på en måde, som er tillidsfuld, ordentlig og professionel.

Når den nye bestyrelse tiltræder, typisk lige efter generalforsamlingen, er det en god idé at bruge tid på en grundig konstituering - selvfølgelig for at fordele poster, men også for at tale om, hvordan I vil arbejde som hold. Her følger en række anbefalede spørgsmål, I som ny bestyrelse bør overveje ved årets begyndelse. Spørgsmålene udspringer af både tidligere bestyrelsers erfaringer og de nøgleområder, som det vil være normalt at forholde sig til i fællesskab.

Når først I har vedtaget jeres forretningsorden, så begynder maskineriet i sekretariatet at køre efter det aftalte og implementere de ændringer I har bedt om. Det kan skabe en gevaldig uro for medarbejdere og medlemmer, hvis ændringer sker for ofte. Derfor er det bedre at bruge lidt ekstra tid i første omgang på en klar forventningsafstemning end at forhaste en videreførelse af en forretningsorden, I ikke er tilfredse med. I hvert fald når det gælder de kortsigtede variabler.

Nogle af de gode spørgsmål at overveje inden du går ind til konstitueringsmødet bør være:
· Hvem synes du bør lede bestyrelsen? Der skal udpeges et forpersonskab og en kasserer. Hvilke kompetencer og hvilken personlighed ser du helst for bordenden? Hav gerne spørgsmålet i baghovedet, mens du tænker over de næste.
· Hvordan synes du vi bør tilrettelægge vores møder? Frekvens udover vedtægternes krav, fysiske vs. online møder, mødelængde, behov for strategiseminarer. Husk, at vi allerede ved det første møde prøver at fastlægge årsplanen for bestyrelsens arbejde og datoer for de ordinære møder.
· Hvad er god mødekultur for dig? Hvordan har vi gode og produktive møder, der inkluderer alle bestyrelsens medlemmer, og også sikrer observatør- og taleret til andre uden at dagsordenen kan ”stjæles”.
· Hvad gør vi, når der ikke er konsensus? Hvordan sikrer vi mindretalsperspektiver, og balance mellem loyalitetspligten og vores store diversitet i medlemsorganisationerne? Det kan være en hjælp at sikre, at opmærksomhedspunkter og bekymringer fra diskussionerne indføres som en del af bestyrelsens samlede beslutning i referatet.
· Hvordan inddrager vi suppleanter i bestyrelsesarbejdet? Skal vi opfordre suppleanterne til at deltage i alle møder som observatører? Skal de have taleret? Det sikrer ofte bedre kontinuitet, men for mange kokke i køkkenet kan også forlænge mødetiden.
· Hvad skal der til for ekstraordinære møder? Hvad er vigtigt nok til at forpersonen skal indkalde til et møde, der bryder den planlagte række? Hvordan skal forpersonen indkalde og hvad er det kortest acceptable varsel?
· Hvor åbne skal bestyrelsesmøderne være? I CISU er der tradition for at møderne er åbne for alle medlemsorganisationer. Det er godt at drøfte hvor følsomme dagsordenpunkter der skal til for evt. at måtte ”lukke” hele eller dele af mødet.
· Ønsker vi et lukket for- eller eftermøde? Som konsekvens af den store åbenhed omkring de ordinære møder, kan det være en hjælp også at have et lukket forum - uden beslutninger - for bestyrelsen alene, hvor der er lejlighed til at tale frit fra leveren og i fortrolighed. Det kan gøre det lettere for bestyrelsen at få alle inkluderet til løbende drøftelser f.eks. af samarbejde med sekretariatet eller ønsker til dagsorden. Erfaringen har vist uden et lukket forum, kan mange vigtige drøftelser ende i uformel forberedelse og positionering for mindre fraktioner af bestyrelsen, og det er ikke fordrende for den frie dialog og inklusion.
· Hvordan vil vi kommunikere internt i bestyrelsen og med sekretariatet mellem møder? Skal vi bruge e-mail, Slack/Teams, en lukket WhatsApp-gruppe eller noget fjerde? Sørg for at der er aftalt en klar fast praksis, f.eks. “alle svarer til alle” på bestyrelsesmailen for at skabe transparens og sørge for at ingen ”falder ud” af tråden.
· Hvilke strategiske fokusområder har vi for bestyrelsesåret? Generalforsamlingen har ofte besluttet “årets fokus”. Hvordan vil vi arbejde med det? Vil vi nedsætte ad hoc-arbejdsgrupper omkring visse temaer, eller tage det op på hvert møde? Eller lade sekretariatet foreslå en plan? Hvis vi fastlåser for mange detaljer i den næste “årets fokus” kan det binde nye bestyrelser meget, så vi bør drøfte, hvordan vi vil gribe det an.
· Hvilken information forventer vi at modtage fra sekretariatet og hvor ofte? Ønsker vi f.eks. særlige orienteringer eller KPI’er? Skal sekretariatet sende en skriftlig orientering i tillæg til dagsordenen inden hvert møde (som vi så kvitterer for at have læst)? Aftal helst forventningerne tidligt, så sekretariatet ved, hvad vi ønsker.
· Hvordan vil vi som bestyrelse bidrage til CISUs kommunikation og synlighed?  Vi anbefaler at planlægge, at bestyrelsesmedlemmer skriver et par debatindlæg om relevante emner i årets løb, deltager i Folkemødet som CISU-repræsentanter, og tilsvarende. Som bestyrelse kan vi være en stor ressource i kommunikationsarbejdet, så det er værd at lave en plan for frivilligt engagement i f.eks. debat, høringssvar eller medlemsrettede udmeldinger.
· Hvordan sikrer vi bestyrelsens egen kompetenceudvikling? Der afsættes årligt midler til kapacitetsudvikling for bestyrelsen. Hvordan bruger vi dem mest meningsfuldt? Er der behov for bestyrelseskursus, governance-workshop, studiebesøg hos lignende organisationer? 
· Har vi overhovedet de rigtige kompetencer i rummet? Er der særlige kompetencer som vi har brug for, men ikke pt. har til rådighed? Skal vi inddrage eksterne rådgivere eller ekspertise til bestyrelsesåret? Vær opmærksom på at det kan være en problematisk dobbeltrolle, hvis sekretariatet pålægges både at være strategisk faglig rådgiver på en kompetence som bestyrelsen mangler, men samtidig også er operationelt udførende.
· Hvordan evaluerer vi vores eget arbejde? Skal vi halvvejs gennem året gøre status på, om vores arbejdsform fungerer, og justere forretningsorden hvis nødvendigt? Skal vi gøre det på formøderne? Ved årets slutning, hvordan samler vi op på erfaringer til Bilag F og anbefalinger til vores efterfølgere?

Ovenstående er ikke en udtømmende liste, men det dækker de vigtigste spørgsmål at stille tidligt. Det handler grundlæggende om at skabe fælles forståelse og forventningsafstemning. Det vigtigste er ikke nødvendigvis en masse ændringer. Snarere at alle har haft lejlighed til at spørge, drøfte og give sin mening til kende.

Brug gerne listen som forberedelse til det første konstituerende møde og lad det munde ud i en opdateret forretningsorden (Bilag A). På den måde sætter I rammen for et godt samarbejde det kommende år. 

1. Forretningsordenens status og vedtagelse

2. Ansvar og opgaver

3. Konstituering 

4. Ordinære møder og årshjul

5. Indkaldelse og dagsorden

6. Mødeform - ordinære møder

7. Fravær

8. Andre møder

9. Mødeledelse og beslutninger

10. Mindretalspositioner og dissens

11. Deltagere og observatører

12. Lukkede mødepunkter

13. Mødereferater 

14. Beslutninger mellem møder

15. Tegningsret og delegation
Se i øvrigt bilag A1: Delegationsoversigt og attestationsprocedurer

16. Repræsentation
Se i øvrigt bilag A3: Repræsentation og Kommunikation for øvrige detaljer.

17. Ansvarsfordeling internt i bestyrelsen

18. Evaluering af bestyrelsesarbejdet

19. Onboarding

20. Konflikthåndtering

21. Udtræden af bestyrelsen

De aspekter af bestyrelsens arbejde, der kræver yderligere procesbeskrivelse og operationalisering - som delegationsoversigt, økonomiske forhold, repræsentation, kommunikation, monitorering, risikostyring, klagehåndtering, personaleledelse og årshjul – er beskrevet i detaljer i underbilag A1–A8.




[bookmark: _Toc198502602][bookmark: _Toc231317213]BILAG A1: DELEGATION OG ATTESTATIONSPROCEDURE

Delegationsoversigten og prokura omhandler, hvem der har bemyndigelse til at beslutte, disponere og underskrive på CISUs vegne, især i økonomiske forhold. Attestationsproceduren fastlægger interne kontrolrutiner for godkendelse af udgifter og andre dispositioner. Bl.a. hvem og hvordan, der 1. og 2. godkendes. Bilaget her beskriver bestyrelsens delegation af prokura samt de overordnede principper for CISUs attestationsprocedure, som sikrer forsvarlig økonomistyring.



[bookmark: _Toc198502603][bookmark: _Toc231317214]BILAG A2: ØKONOMISKE FORHOLD FOR BESTYRELSEN

Dette bilag beskriver de økonomiske vilkår og procedurer, der gælder for bestyrelsens medlemmer personligt. Bestyrelsen arbejder ulønnet, men der ydes visse refusioner og honorarer for at sikre, at ingen af økonomiske grunde er afskåret fra at deltage i bestyrelsesarbejdet. Her gennemgås de aftalte rammer for honorering af bestyrelsesmedlemmer, dækning af udgifter, tabt arbejdsfortjeneste m.v.

[bookmark: _Toc198502604][bookmark: _Toc231317215]BILAG A3: REPRÆSENTATION OG KOMMUNIKATION
Dette bilag fastlægger retningslinjerne for, hvordan CISU repræsenteres udadtil af bestyrelsen, og hvordan bestyrelsen kommunikerer såvel eksternt som internt. Bestyrelsen har en vigtig rolle som ambassadør for CISU og bindeled til medlemmer, donorer og offentlighed. Retningslinjerne skal sikre en klar ansvarsfordeling for repræsentation, konsistent kommunikation udadtil og åben dialog indadtil i organisationen.

1. [bookmark: _Toc198502605][bookmark: _Toc231317216][bookmark: _Toc198502606]Ekstern repræsentation af CISU og interessevareragelse

2. [bookmark: _Toc231317217][bookmark: _Toc198502607]Bestyrelsens deltagelse i eksterne arrangementer

3. [bookmark: _Toc231317218][bookmark: _Toc198502608]Ekstern kommunikation på CISUs vegne

4. [bookmark: _Toc231317219]Intern kommunikation og transparens




[bookmark: _Toc198502609][bookmark: _Toc231317220]BILAG A4: MONITORERINGSPROCEDURER
[bookmark: _Toc198125314]Monitoreringsprocedurerne er fastlagt på baggrund af anbefalet bedste praksis fra sekretariatet. Sekretariatet bedes vurdere om procedureanbefalingen skal opdateres som resultat af nedlæggelsen af bestyrelsens gruppestruktur eller eventuelt samskrives med risikostyringen (Bilag A5).


Generelt for sekretariatets afrapportering

Opfølgning på strategiske mål

Overensstemmelse strategi - vedtægter - formål

Økonomisk monitorering

Arbejdsmiljø

Synlighed og medlemsinddragelse

Risikomonitorering og straksmeldinger

Retningslinjer for god fonds- og foreningsledelse
Herunder følg-og-forklar.




[bookmark: _Toc198502610][bookmark: _Toc231317221]BILAG A5: RISIKOSTYRING OG HÅNDTERING AF KLAGESAGER

Dette bilag beskriver, hvordan bestyrelsen varetager sin forpligtelse til at identificere, monitorere og mitigere risici for organisationen, samt hvordan klagesager håndteres i CISU-regi. CISU opererer med offentlige midler og i et felt, der kan være udsat for forskellige risici (økonomiske, omdømmemæssige, sikkerhedsmæssige, mv.), og det er bestyrelsens ansvar at sikre en forsvarlig risikostyring. 

Desuden har CISU - bl.a. gennem sin adfærdskodeks - forpligtet sig til at have klageveje for interessenter, herunder medlemsorganisationer, puljeansøgere/modtagere og eksterne partnere, og bestyrelsen indgår i sidste instans i behandlingen af visse klager.

[bookmark: _Toc198502614][bookmark: _Toc231317222]BILAG A6: PERSONALELEDELSE
NOTE: Bilaget er revideret af PZ i 2026 for at understøtte ansættelsesproces af ny generalsekretær og praksisændring i overenskomstforhandlingerne i CISU. Opdateres/revideres gerne.

Bestyrelsen ansætter en generalsekretær til at organisere og lede CISUs sekretariat. Bestyrelsen vælger sin egen arbejdsform ved ansættelse, men tilstræber størst mulig medarbejderinddragelse i ansættelsesforløbet (jobprofil/samtale/indstilling).

Generalsekretæren ansættes og afskediges af bestyrelsen som helhed, men refererer i det daglige til forpersonskabet, der ligeledes forestår den løbende personaleledelse, sparring og ledelsesudvikling med generalsekretæren. Herunder må hele eller dele af forpersonskabet og generalsekretæren i fortrolighed drøfte personalesager og ledelsesmæssig sparring uden inddragelse af den øvrige bestyrelse undtaget hvis særlige eller potentielt ansvarspådragende forhold gør sig gældende. 

Forpersonskabet gennemfører løbende og i nødvendigt omfang ledelsessamtaler med generalsekretæren, og mindst én gang årligt gennemføres en formel ledelsesudviklingssamtale (LUS) mellem generalsekretæren og forpersonskabet. Forpersonskabet modtager i den forbindelse input til samtalen fra den øvrige bestyrelse, og rapporterer resultatet af samtalen tilbage. LUS tilstræbes gennemført mellem januar og CISUs ordinære generalforsamling. Referatet gemmes af forpersonskabet og generalsekretæren efter godkendelse.

Generalsekretæren organiserer sekretariatet og ansætter selv medarbejdere inden for de aftalte budgetmæssige rammer uden nærmere deltagelse af bestyrelsen, medmindre særlige omstændigheder gør sig gældende.

Afskedigelse af medarbejdere foretages af generalsekretæren. Generalsekretæren skal dog orientere forpersonen forud for afskedigelser af personale. Afskedigelser skal ske under stærkest mulig hensyntagen til medarbejderen, som gives mest mulig støtte til opkvalificering og jobsøgning i opsigelsesperioden. Afskedigelser skal foretages i henhold til det givne lov- og overenskomstmæssige grundlag og god praksis.

Generalsekretæren giver mindst én gang årligt en redegørelse til bestyrelsen om personalesituationen og personalevilkårene på sekretariatet - normalt efter gennemførelse af medarbejderudviklingssamtaler (MUS). Forpersonskabet orienterer ved samme lejlighed bestyrelsen om det ledelsesmæssige samarbejde med generalsekretæren som et lukket dagsordenpunkt på baggrund af den formelle ledelsesudviklingssamtale (LUS).

Generalsekretæren tegner lokal overenskomst, der regulerer de løn- og ansættelsesmæssige forhold i sekretariatet. Bestyrelsen tegner særskilt aftale for generalsekretærens eget løn- og ansættelsesforhold.




Dagsorden for LUS
Tidligere ledelsesudviklingssamtaler (LUS) er gennemført efter nedenstående dagsorden, der er medtaget for langsigtet sammenhæng og rød tråd i LUS-forløb. Dagsordenen anbefales opdateret til et mere neutralt og udviklingsorienteret fokus ifm. næstkommende LUS.

1. Indledning med generelle kommentarer og gennemgang af rammer for samtalen.

2. Del 1: Monitorering
a. Evaluering af sekretariatets arbejde siden sidste samtale ved gennemgang af noter fra LUS referat
b. Daglig drift og trivsel på kontoret, herunder nøgletal for sygefravær, medarbejder udskiftning, overtid etc.

3. Del 2: Personlig samtale
a. Fokusområder:
· General trivsel og motivation for arbejdsopgaver (udgangspunkt i stillingsbeskrivelsen)
· Fremtidsplaner for CISU og eget virke
· Egne udviklingsønsker 

4. Del 3: Samarbejde mellem ledelse og forpersonerne samt den samlet bestyrelse. Temaer kunne være som følgende:
a. Hvilke eksempler har vi lært fra? Nogle erfaringer ift. bagudrettet samarbejde?
b. Hvordan bliver vi bedre til at finde grænsen mellem beslutninger/diskussioner, der går fra strategiske, til taktisk til operationelt?
c. Hvordan kan bestyrelsen bruges bedre som ressource ift. at tale CISUs sag?
d. Ønsker om mere faste linjer i bestyrelsens ledelse af CISU?
e. Er den nuværende bestyrelse ordentlig kvalificeret ift. de opgaver som CISU står overfor fremadrettet?
f. Ønsker om hvorledes forpersonskabet/bestyrelsen kan støtte ledelsens arbejde?

5. Eventuelt


[bookmark: _Toc198502615][bookmark: _Toc231317223]BILAG A7: BESTYRELSENS ÅRSHJUL
Bilaget beskriver det generelle årshjul gennem et antal ordinære møder og aktiviteter (bl.a. generalforsamling, højskole, etc.). Årshjulet formuleres så det kræver mindst mulig ændring år til år - og i stedet udgår en standardskabelon, der lægges til grund for udfærdigelse af en datosat årsplan og udfærdigelse af dagsordner for det enkelte år.

Årshjul -> generel skabelon for CISUs bestyrelsesår, der indgår som underbilag til forretningsordenen.

Årsplan -> konkret og datosat plan for et specifikt bestyrelsesår, med afsæt fra årshjulet. Udfærdiges som separat dokument, der indstilles til godkendelse ved det første ordinære bestyrelsesmøde i året (det konstituerende møde).

[bookmark: _Toc231317224]BILAG A8: BESTYRELSENS ADFÆRDSKODEKS
Separat bilag med adfærdskodeks, jf. governance review - såfremt ikke omfattet af Bilag A.

Muligt indhold:

Samarbejde generelt
Deltagelse og forberedelse
Orienteringer og kvitteringer


[bookmark: _Toc231317225]BILAG B: SEKRETARIATETS ORGANISERING
Sekretariatet bedes udfærdige nyt bilag der alene beskriver sekretariatets organisering, opgaver og personaleforhold som organiseret af sekretariatslederen og til grundlæggende forståelsesmæssig information for nye bestyrelsesmedlemmer. Bilaget skal ikke indeholde opgaver for bestyrelsen, der i stedet skal fremgå integreret i Bilag A: Bestyrelsens Forretningsorden.


[bookmark: _Toc198502616][bookmark: _Toc231317226]BILAG C: GDPR PIXI-VEJLEDNING
Vejledningen er udfærdiget af sekretariatet til brug for bestyrelsen og bør jævnligt opdateres, så den afspejler den generelle GDPR-praksis i CISUs daglige drift. Senest opdateret 21. maj 2025.

[bookmark: _Toc198502617]
INDGÅR SOM TIDLIGERE UDFÆRDIGET



[bookmark: _Toc231317227]BILAG D: STRAFFE- OG ERSTATNINGSRETLIG VEJLEDNING
Der er meget sjældent erstatningssager eller strafferetlige sager, som omhandler ansvar for bestyrelser i foreninger. CISU har dog fået udarbejdet nedenstående tekst af Advokat Birgitte Brøbech i april 2017 til vejledning for CISUs bestyrelse.   

CISU har desuden tegnet en Bestyrelsesansvarsforsikring, der sikrer bestyrelsen mod personlige erstatningskrav med mindre, der er tale om åbenlyst bevidst ulovlige beslutninger og handlinger samt beslutninger og handlinger tydeligt foretaget for egen vindings skyld.

BEMÆRK: Erhvervsfondslovens §38 er ændret siden nedenstående vejledning blev formuleret. Lovens seneste ordlyd findes i kapitel 1 i denne publikation og på danskelove.dk. I tillæg er siden stiftet Komitéen for God Fondsledelse, der bl.a. har udgivet en række tilsvarende anbefalinger og vejledninger tilgængelige på godfondsledelse.dk.
[bookmark: _Toc198125312]

INDGÅR SOM TIDLIGERE UDFÆRDIGET



[bookmark: _Toc198502618][bookmark: _Toc231317228]BILAG E: VEJLEDNING I UDGIFTSREFUSION OG REJSEAFREGNING
Sekretariatet bedes udfærdige nyt bilag der alene beskriver korrekt procedure for bestyrelsens rejseafregning, dokumentation og refusion og kan hjælpe nye (og gamle) bestyrelsesmedlemmer til korrekt og rettidig refusion af udgifter.

Bilaget skal ikke beramme hvad bestyrelsen er bemyndiget til at rejse til eller hvordan, men i stedet hvordan afregning og refusion gennemføres. Rammer og retningslinjer for bestyrelsens rejser og refusion vil i stedet fremgå integreret i Bilag A: Bestyrelsens Forretningsorden



[bookmark: _Toc198502619][bookmark: _Toc231317229]BILAG F: ERFARINGSLOG
Bilaget udgør en log over væsentlige ændringer i bestyrelsens arbejdsform, politikker og praksis, samt begrundelserne herfor. Loggen opdateres årligt af bestyrelsen og fungerer som et historisk spor og læringsværktøj.

[bookmark: _Toc231317230]2025
Afvikling af gruppestruktur til fordel for helhedsansvar
Bestyrelsen besluttede at nedlægge sin tidligere interne udvalg/arbejdsgruppe-struktur til fordel for samlede bestyrelsesdrøftelser. Begrundelse: Udvalgsstrukturen betød at enkeltmedlemmer havde dybere indsigt i særlige områder, og skabte en uens arbejdsbyrde. Bestyrelsen kan stadig nedsætte udvalg, men vil typisk gøre det ad-hoc og til forberedende arbejde frem for delegeret beslutningskompetence.

Nyt dagsordenformat
Dagsordenformatet til bestyrelsesmøder blev revideret for at reducere mængden af bilag. Det tilstræbes at baggrunden og som minimum de komplette indstillinger/handlemuligheder indføres i dagsordenen.

Opdateret personaleledelse
Bilaget er tilpasset ny ledelsesstruktur under en generalsekretær, og tilføjer tættere ledelsesdialog mellem forpersonskab og generalsekretær, samt udtager CISUs generalsekretær fra den lokale overenskomst, så arbejdsgiveransvaret entydigt påfalder generalsekretæren og ikke bestyrelsen.


[bookmark: _Toc231317231]2026

